cometadata/datacite-titles-descriptions-related-identifiers huggingface dataset:
DOI: 10.14457/tu.the.2021.619
title: การออกแบบและสร้างเครื่องขยายสัญญาณแบบล็อกอินอย่างง่ายสำหรับปฏิบัติการฟิสิกส์

description: วิทยานิพนธ์นี้ ได้ออกแบบและสร้างเครื่องขยายสัญญาณแบบล็อกอินอย่างง่ายสำหรับปฏิบัติการฟิสิกส์ โดยใช้อุปกรณ์ที่หาซื้อได้ง่ายและมีราคาต่ำ โครงสร้างหลักของเครื่องขยายสัญญาณแบบล็อกอินอย่างง่ายประกอบด้วย วงจรขยายสัญญาณขั้นต้น วงจรตรวจจับที่ไวต่อเฟส วงจรเลื่อนเฟส และวงจรกรองความถี่ต่ำผ่าน ตัวอย่างการทดลองในปฏิบัติการฟิสิกส์ โดยใช้เครื่องขยายแบบล็อกอินอย่างง่ายที่ได้ออกแบบ ได้แก่ (1) การวัดค่าความต้านทานต่ำ (2) การวัดค่าการดูดกลืนคลื่นแม่เหล็กไฟฟ้าในช่วงที่มองเห็น และ (3) การวัดค่าความถี่สั่นพ้องของวงจร RLCการวัดค่าความต้านทานต่ำของทองแดง โดยใช้เส้นลวดทองแดงอาบน้ำยา เบอร์ SWG 30 ความยาว 6 7 8 9 และ 10 m ที่อุณหภูมิทดลอง 25 °C ที่ค่าความถี่ 100 500 และ 1,000 Hz พบว่ามีค่าร้อยละของความคลาดเคลื่อนเท่ากับ 0.58 0.65 และ 0.65 ตามลำดับ เมื่อเทียบกับเครื่องดิจิตอลมัลติมิเตอร์ ยี่ห้อ PICOTEST รุ่น M3500A และเมื่อนำค่าความต้านทานที่วัดได้จากเครื่องขยายสัญญาณแบบล็อกอินอย่างง่ายมาคำนวณหาค่าสภาพความต้านทานของเส้นลวดทองแดง พบว่าได้ค่าเฉลี่ยเท่ากับ 1.740 1.739 และ 1.745 Ωm ตามลำดับของความถี่ และมีค่าร้อยละของความคลาดเคลื่อนเท่ากับ 1.25 1.31 และ 0.96 ตามลำดับของความถี่ เมื่อเทียบกับค่าจากการคำนวณตามทฤษฎีการวัดค่าการดูดกลืนคลื่นแม่เหล็กไฟฟ้าในช่วงที่มองเห็นของสารละลายด่างทับทิม ที่ค่าความเข้มข้น 0.13 0.25 0.37 0.50 และ 0.64 mmol/L ที่ค่าความยาวคลื่น 463 589 และ 641 nm พบว่าค่าการดูดกลืน ที่วัดได้จากเครื่องขยายสัญญาณแบบล็อกอินอย่างง่าย สอดคล้องกับค่าจากการวัดด้วยเครื่องสเปกโตรโฟโตมิเตอร์ ยี่ห้อ Thermo SCIENTIFIC GENESYS รุ่น 10S UV-Visการวัดค่าความถี่สั่นพ้องของวงจร RLC แบบอนุกรมและขนาน ที่ใช้ความต้านทาน (R) เท่ากับ 10 50 และ 150 Ω ความจุไฟฟ้า (C) เท่ากับ 10 µF และ ความเหนี่ยวนำไฟฟ้า (L) เท่ากับ 1.5 mH พบว่าสามารถวัดค่าความถี่สั่นพ้องของวงจร RLC ได้เท่ากับ 1,300 Hz และสอดคล้องกับค่าการคำนวณตามทฤษฎี การหาค่าตัวประกอบคุณภาพ ที่ใช้ความต้านทาน (R) เท่ากับ 50 และ 150 Ω พบว่าสามารถหาค่าตัวประกอบคุณภาพได้ (Q) เท่ากับ 4.06 และ 11.82 ตามลำดับ เมื่อเทียบกับค่าจากการคำนวณตามทฤษฎี และมีค่าร้อยละของความคลาดเคลื่อนเท่ากับ 0.49 และ 3.43 ตามลำดับ การหาค่ามุมเฟส (θ) พบว่าสามารถหาค่าความถี่สั่นพ้องของวงจร RLC ได้เท่ากับ 1,300 Hz ให้ค่าที่แตกต่างกันตามค่าความต้านทานและสอดคล้องกับค่าการคำนวณตามทฤษฎี
DOI: 10.14457/tu.the.2021.620
title: การปรับปรุงบทบัญญัติเกี่ยวกับการประชุมผู้ถือหุ้นในบริษัทจำกัด: ศึกษากรณีการยกเลิกการประชุมสามัญผู้ถือหุ้น

description: สิทธิในการเข้าร่วมประชุมผู้ถือหุ้นเป็นสิทธิประการหนึ่งที่สำคัญสำหรับผู้ถือหุ้น โดยเฉพาะในการประชุมสามัญผู้ถือหุ้น เนื่องจากทำให้ผู้ถือหุ้นได้รับทราบถึงผลประกอบกิจการของบริษัทในแต่ละปี และทำให้ผู้ถือหุ้นได้มีส่วนร่วมในการบริหารจัดการบริษัทผ่านทางการออกเสียงลงคะแนนในเรื่องต่าง ๆ ที่กรรมการเสนอต่อที่ประชุม เพื่อให้ได้มาซึ่งมติที่กรรมการจะต้องรับเอาไปปฏิบัติตาม การค้นคว้าอิสระฉบับนี้ได้ทำการศึกษาเปรียบเทียบกฎหมายที่ว่าด้วยการประชุมผู้ถือหุ้นในบริษัทจำกัดตามกฎหมายของประเทศอังกฤษ ประเทศสิงคโปร์ และประเทศไทย โดยมุ่งศึกษาและวิเคราะห์ว่า การประชุมสามัญผู้ถือหุ้นตามกฎหมายไทยมีความเหมาะสมและสอดคล้องกับลักษณะของบริษัทจำกัดในปัจจุบันหรือไม่ จากการศึกษาพบว่าประมวลกฎหมายแพ่งและพาณิชย์ของไทยได้กำหนดให้บริษัทจำกัดต้องจัดการประชุมสามัญผู้ถือหุ้นอย่างน้อยหนึ่งครั้งเป็นประจำทุกปี ทั้งยังได้กำหนดขั้นตอนและวิธีการในการจัดประชุมเอาไว้อย่างละเอียดและเคร่งครัด นำมาซึ่งปัญหาประการต่าง ๆ เช่น ก่อให้เกิดภาระแก่บริษัทและผู้ถือหุ้น ก่อให้เกิดความไม่คล่องตัวต่อการบริหารจัดการบริษัท รวมถึงเป็นอุปสรรคต่อการส่งเสริมการประกอบกิจการของวิสาหกิจเบื้องต้นในขณะที่การศึกษากฎหมายของประทศอังกฤษและประเทศสิงคโปร์ พบว่าทั้งสองประเทศต่างก็ได้มีการยกเลิกการประชุมสามัญผู้ถือหุ้นในบริษัทจำกัดในลักษณะที่ต่างกันออกไป แต่มีจุดมุ่งหมายเดียวกัน คือ เพื่อช่วยลดภาระให้กับบริษัท พร้อมทั้งช่วยให้บริษัทสามารถดำเนินกิจการได้อย่างคล่องตัวและสอดคล้องกับลักษณะของบริษัทจำกัดที่เป็นบริษัทขนาดเล็ก นอกจากนี้ ยังพบว่าทั้งสองประเทศได้มีการบัญญัติรับรองในเรื่องของการได้มาซึ่งมติด้วยวิธีการที่เป็นลายลักษณ์อักษร หรือการได้มาซึ่งมติโดยที่ไม่ต้องมีการจัดประชุม เพื่อเป็นการรองรับการที่บริษัทจำกัดไม่ต้องจัดการประชุมสามัญผู้ถือหุ้น หรือในการพิจารณาเรื่องอื่น ๆ ที่จำต้องอาศัยการตัดสินใจจากผู้ถือหุ้นแทนการจัดการประชุมอีกด้วย การค้นคว้าอิสระฉบับนี้ จึงเห็นควรให้มีการยกเลิกการประชุมสามัญผู้ถือหุ้นในบริษัทจำกัดและปรับปรุงบทบัญญัติเกี่ยวกับการประชุมผู้ถือหุ้น พร้อมทั้งเพิ่มเติมบทบัญญัติเกี่ยวกับการได้มาซึ่งมติด้วยวิธีการที่เป็นลายลักษณ์อักษรในประมวลกฎหมายแพ่งและพาณิชย์
DOI: 10.14457/tu.the.2021.622
title: มาตรการทางกฎหมายสำหรับการควบคุมศัตรูพืชโดยชีววิธี: ศึกษากรณีการนำเข้าชนิดพันธุ์สัตว์ต่างถิ่นเพื่อควบคุมแมลงศัตรูพืช

description: การนำเข้าชนิดพันธุ์สัตว์ต่างถิ่นเพื่อควบคุมแมลงศัตรูพืชโดยชีววิธีเป็นวิธีการจัดการศัตรูพืชที่ปราศจากการใช้สารเคมี เนื่องจากเป็นการใช้ประโยชน์จากชนิดพันธุ์ต่างถิ่นซึ่งเป็นสิ่งมีชีวิตที่มีอยู่แล้วตามธรรมชาติ จึงไม่ก่อให้เกิดปัญหาการตกค้างของสารเคมีในสิ่งแวดล้อม แต่ในขณะเดียวกัน วิธีการนี้ก็มีความเสี่ยงที่ชนิดพันธุ์สัตว์ต่างถิ่นที่นำเข้านั้นจะกลับกลายเป็นชนิดพันธุ์สัตว์ต่างถิ่นรุกรานที่สร้างความเสียหายแก่ความหลากหลายทางชีวภาพเสียเองอยู่บ้าง จึงมีความจำเป็นที่จะต้องมีมาตรการทางกฎหมายเพื่อควบคุมการใช้วิธีการดังกล่าวอย่างเหมาะสมเพื่อที่จะป้องกันหรือลดทอนความเสี่ยงเหล่านั้น ทั้งนี้ ปัจจุบันประเทศไทยยังไม่มีบทบัญญัติของกฎหมายที่ควบคุมการนำเข้าชนิดพันธุ์สัตว์ต่างถิ่นเพื่อควบคุมแมลงศัตรูพืชโดยชีววิธีไว้เป็นการเฉพาะ และบทบัญญัติของกฎหมายต่าง ๆ ที่เกี่ยวข้องที่มีอยู่ในปัจจุบันของประเทศไทยยังไม่เหมาะสมแก่การนำมาปรับใช้กับกรณีการควบคุมโดยชีววิธีตามที่ควรจะเป็น ผู้เขียนจึงได้ทำการศึกษากฎหมายระหว่างประเทศ กฎหมายของเครือรัฐออสเตรเลีย และกฎหมายของประเทศนิวซีแลนด์ที่เกี่ยวข้อง เพื่อนำมาวิเคราะห์และปรับปรุงกำหนดมาตรการสำหรับการป้องกันหรือแก้ไขปัญหาเมื่อได้ทำการศึกษาแล้วพบว่าบทบัญญัติของกฎหมายต่าง ๆ ที่เกี่ยวข้องที่มีอยู่ในปัจจุบันของประเทศไทยยังมีปัญหาข้อกฎหมายหลายประการ ได้แก่ การขาดกฎเกณฑ์ที่เป็นมาตรฐานเดียวกัน การไม่ครอบคลุมต่อการป้องกันผลลัพธ์ไม่พึงประสงค์ที่อาจเกิดขึ้น การไม่สอดคล้องหรือขัดกับลักษณะของการควบคุมโดยชีววิธี ผู้เขียนจึงได้มีข้อเสนอแนะใน 3 ด้าน กล่าวคือ ประการแรก ข้อเสนอแนะในด้านกฎหมาย เช่น การกำหนดหน่วยงานผู้รับผิดชอบ การประเมินความเสี่ยงของชนิดพันธุ์สัตว์ต่างถิ่น การเพิ่มมาตรการก่อนการปล่อยและหลังการปล่อยชนิดพันธุ์สัตว์ต่างถิ่น การแก้ไขปรับปรุงคำนิยาม เป็นต้น ประการที่สอง ข้อเสนอแนะในด้านนโยบาย ได้แก่ การวางแผนงานปฏิบัติการเพื่อจัดการกับปัญหาที่อาจเกิดขึ้นได้ แม้จะได้มีมาตรการทางกฎหมายคอยควบคุมไว้แล้วก็ตาม และประการที่สาม ข้อเสนอแนะในด้านการมีส่วนร่วมของประชาชน ได้แก่ การสร้างความรู้ความเข้าใจต่อการควบคุมโดยชีววิธีให้แก่สังคมเพื่อที่ประชาชนจะได้ทราบแนวทางในการปฏิบัติตนในสถานการณ์ต่าง ๆ อันจะทำให้การดำเนินการควบคุมโดยชีววิธีเป็นไปโดยไม่ติดขัดและราบรื่น
DOI: 10.14457/tu.the.2021.623
title: ปัญหาทางกฎหมายเกี่ยวกับคำสั่งเด็ดขาดไม่ฟ้องคดีอาญา: ศึกษาเปรียบเทียบระหว่างกฎหมายไทยและกฎหมายอังกฤษ

description: การค้นคว้าอิสระฉบับนี้ได้ศึกษาปัญหาเกี่ยวกับคำสั่งเด็ดขาดไม่ฟ้องคดีอาญาตามประมวลกฎหมายวิธีพิจารณาความอาญา โดยใช้การศึกษาเปรียบเทียบกฎหมายไทยและกฎหมายอังกฤษ พบว่า กฎหมายไทยได้กำหนดเหตุทบทวนแก้ไขคำสั่งเด็ดขาดไม่ฟ้องคดีไว้เพียงเหตุเดียว คือ ในกรณีที่พบพยานหลักฐานใหม่อันสำคัญแก่คดี ซึ่งน่าจะทำให้ศาลลงโทษผู้ต้องหานั้นได้ แตกต่างจากในกฎหมายอังกฤษที่กำหนดเหตุให้ทบทวนแก้ไขคำสั่งไม่ฟ้องคดีได้อย่างกว้างขวาง การศึกษาได้แบ่งประเด็นศึกษาออกเป็นสามประเด็น ได้แก่ ประเด็นแรก การแก้ไขคำสั่งเด็ดขาดไม่ฟ้องคดีกับหลักพื้นฐานของกฎหมายอาญา ประเด็นที่สอง การแก้ไขคำสั่งเด็ดขาดไม่ฟ้องคดีกับความแน่นอนของคำสั่งของพนักงานอัยการ และประเด็นที่สาม แนวทางการรักษาสมดุลระหว่างความถูกต้องของคำสั่งของพนักงานอัยการ กับความแน่นอนของคำสั่งของพนักงานอัยการ จากการศึกษาพบว่า การแก้ไขคำสั่งเด็ดขาดไม่ฟ้องคดีอาญาไม่ได้ขัดต่อหลักพื้นฐานของกฎหมายอาญา และกฎหมายควรอนุญาตให้มีการแก้ไขคำสั่งเด็ดขาดไม่ฟ้องคดีได้ เพราะการปล่อยให้ความผิดพลาดดำเนินการต่อไปย่อมกระทบต่อสังคมโดยส่วนรวม การค้นคว้าอิสระฉบับนี้ จึงเสนอให้มีการแก้ไขเพิ่มเติมบทบัญญัติกฎหมายโดยเพิ่มเติมกรณีที่สามารถทบทวนแก้ไขคำสั่งเด็ดขาดไม่ฟ้องคดีได้ เพื่อให้ภารกิจในการอำนวยความยุติธรรมของรัฐเป็นไปอย่างมีประสิทธิภาพ
DOI: 10.14457/tu.the.2021.624
title: มาตรการทางกฎหมายในการแก้ไขปัญหาความขัดแย้งระหว่างคนกับช้างป่าในประเทศไทย: กรณีศึกษาบริเวณพื้นที่อำเภอทองผาภูมิ จังหวัดกาญจนบุรี

description: การค้นคว้าอิสระเล่มนี้มุ่งหมายศึกษาเกี่ยวกับความเป็นมาและความสำคัญของปัญหาความขัดแย้งระหว่างคนกับช้างป่าในตำบลท่าขนุน และตำบลชะแล อำเภอทองผาภูมิ จังหวัดกาญจนบุรี โดยในพื้นที่ดังกล่าวมีลักษณะพิเศษคือเป็นที่ดินตามกฎหมายว่าด้วยการปฏิรูปที่ดินเพื่อเกษตรกรรมและติดกับบริเวณแนวเขตพื้นที่อนุรักษ์ของอุทยานแห่งชาติทองผาภูมิและอุทยานแห่งชาติเขื่อนศรีนครินทร์ จากการศึกษารวบรวมข้อเท็จจริงและสภาพปัญหาในพื้นที่และนำสภาพปัญหาดังกล่าวมาวิเคราะห์พบว่ามีปัญหาเรื่องการเข้าทำประโยชน์ในที่ดินตามกฎหมายปฏิรูปที่ดินเพื่อเกษตรกรรมติดแนวเขตอนุรักษ์ของอุทยานแห่งชาติ ซึ่งประชาชนในพื้นที่มีการอ้างสิทธิในการเข้าทำประโยชน์ในพื้นที่ดังกล่าวจึงมีข้อพิพาทระหว่างประชาชนในพื้นที่และหน่วยงานภาครัฐมาโดยตลอด รวมไปถึงหน้าที่และอำนาจของหน่วยงานภาครัฐและเจ้าหน้าที่ซึ่งมีความไม่พร้อมเนื่องจากบุคลากรและงบประมาณที่มาสนับสนุนแก้ไขปัญหาที่ไม่เพียงพอ และการที่ช้างป่าเข้ามายังบริเวณพื้นที่เกษตรกรรมและทำลายพืชผลทางการเกษตรของประชาชนแต่ประชาชนไม่สามารถอันตรายช้างป่าได้เนื่องจากมีกฎหมายคุ้มครองช้างป่า ซึ่งความเสียหายที่เกิดขึ้นนั้นก่อให้เกิดปัญหาที่ตามมาคือการชดเชยค่าเสียหาย ซึ่งเป็นเพียงการแก้ไขปัญหาที่เกิดขึ้นในพื้นที่เกษตรกรรมโดยประชาชนอาจจะได้รับการช่วยเหลือหากมีคุณสมบัติที่เป็นไปตามหลักเกณฑ์ที่กฎหมายกำหนดเท่านั้นจากการศึกษามาตรการทางกฎหมายต่างประเทศและประเทศไทย โดยการเปรียบเทียบแนวทางการจัดการและการแก้ไขปัญหาดังกล่าว พบว่ามีเพียงกฎหมายของสาธารณรัฐประชาชนจีนที่ระบุให้เป็นหน้าที่ขององค์กรปกครองส่วนท้องถิ่นโดยตรงที่จะเข้าไปมีบทบาทในการใช้มาตรการป้องกันและควบคุมอันตรายที่เกิดขึ้นจากสัตว์ป่าเพื่อเป็นหลักประกันความปลอดภัยของประชาชนในพื้นที่โดยไม่ต้องได้รับความยินยอมจากหน่วยงานส่วนกลางและกำหนดให้องค์กรปกครองส่วนท้องถิ่นชดใช้ค่าเสียหายดังกล่าว โดยให้เป็นไปตามที่องค์กรปกครองส่วนท้องถิ่นกำหนด ในส่วนของประเทศไทยนั้นการพิจารณาให้ความช่วยเหลือในส่วนค่าชดเชยความเสียหายกำหนดให้เป็นอำนาจของจังหวัดและเป็นไปตามระเบียบที่กระทรวงการคลังกำหนด และเพื่อให้เป็นแนวทางในการปรับปรุงกฎหมายและพัฒนามาตรการทางกฎหมายของไทยให้มีประสิทธิภาพมากขึ้นเห็นสมควรนำมาตรการทางกฎหมายของสาธารณรัฐประชาชนจีนมาปรับใช้เพื่อเป็นแนวทางปัญหาความขัดแย้งระหว่างคนกับช้างป่าในประเทศไทยต่อไป
DOI: 10.14457/tu.the.2021.625
title: การกําหนดความผิดอาญาฐานอาชญากรรมจากความเกลียดชังต่อกลุ่มบุคคลที่มีความหลากหลายทางเพศ

description: สังคมไทยถือเป็นสังคมหนึ่งที่เปิดกว้างและยอมรับในความหลากหลายทางเพศอันเห็นได้จากการจัดกิจกรรมส่งเสริมความหลากหลายทางเพศในเดือน Pride Month การตระหนักและให้เกียรติบุคคลที่มีความหลากหลายทางเพศมากขึ้นกว่าในอดีต แต่ทั้งนี้พบว่าสิทธิของกลุ่มบุคคลที่มีความหลากหลายทางเพศยังไม่ได้พัฒนาให้ทัดเทียมกับบุคคลอื่นในสังคม ไม่ว่าจะเป็นมิติในทางกฎหมายแพ่ง เช่น ในเรื่องสิทธิในการสมรสอย่างเท่าเทียม หรือสิทธิในกฎหมายอาญาที่ควรได้รับการปกป้องคุ้มครองจากอาชญากรรมจากความเกลียดชังอันมีสาเหตุมาจากการเป็นบุคคลในกลุ่มที่มีความหลากหลายทางเพศ สังคมไทยอาจมองว่าอาชญากรรมจากความเกลียดชัง หรือ Hate Crime เป็นอาชญากรรมที่ไม่สามารถเกิดขึ้นได้ในสังคมไทยเพราะมุมมองในเรื่องอาชญากรรมประเภทนี้ถูกมองว่ามีลักษณะที่ร้ายแรงเต็มไปด้วยอคติและความไร้เหตุผลซึ่งไม่อาจเกิดขึ้นได้ในสังคมไทยที่มีความโอ้บอ้อมอารี อีกทั้งยังพบว่าในประวัติศาสตร์ของประเทศไทยไม่ได้มีเรื่องขัดแย้งทางศาสนา เชื้อชาติ หรือสีผิวอย่างรุนแรงแบบประเทศอื่น ๆ แต่ทั้งนี้เราก็จะพบ หรือรับรู้ถึงการทำร้ายร่างกาย หรือการใช้ความรุนแรงต่อกลุ่มบุคคลที่มีความหลากหลายทางเพศอย่างต่อเนื่องอยู่ตลอดเวลาไม่ว่าจะเป็นในข่าวสารประจำวัน การรวบรวมข้อมูลขององค์กรต่าง ๆ หรือบางท่านที่เป็นบุคคลที่มีความหลากหลายทางเพศอาจเคยประสบพบเจอกับความรุนแรงลักษณะนี้กับตัวเอง แต่ปัญหาความรุนแรงต่าง ๆ เหล่านั้นก็ไม่ได้รับการแก้ไขอย่างถูกต้องจนกลายเป็นปัญหาจนถึงปัจจุบัน ผู้เขียนจึงเห็นว่าปัญหาดังกล่าวสมควรถูกได้รับการแก้ไขอย่างถูกต้องเพื่อรักษาคุณค่าและบรรทัดฐานความเป็นสังคมที่ดีงามต่อไปการค้นคว้าอิสระเล่มนี้มีจุดมุ่งหมายเพื่อศึกษาอาชญากรรมจากความเกลียดชังต่อกลุ่มบุคคลที่มีความหลากหลายทางเพศในประเทศไทย โดยศึกษาแนวคิดสากลเกี่ยวกับพัฒนาการเรื่องเพศของมนุษย์อันแสดงให้เห็นว่าความหลากหลายทางเพศแท้จริงแล้วไม่ใช่ความผิดปกติแต่อย่างใด ความหลากหลายทางเพศเป็นธรรมชาติของมนุษย์ซึ่งติดตัวมาแต่กำเนิด ไม่ว่าบุคคลนั้นจะเป็นเพศใดก็ไม่ควรถูกใช้ความรุนแรงอันมาจากอคติในลักษณะความเกลียดชังของผู้กระทำความผิด และศึกษาแนวคิดเรื่องอาชญากรรมจากความเกลียดชังต่อกลุ่มบุคคลที่มีความหลากหลายทางเพศให้เห็นว่าการกระทำดังกล่าวเป็นอาชญากรรมที่ร้ายแรงและส่งผลกระทบต่อทั้งตัวผู้ถูกกระทำและสังคมอย่างกว้างขวาง นอกจากตัวผู้ถูกกระทำจะได้รับผลกระทบทางด้านร่างกายแล้วยังพบว่าอาชญากรรมดังกล่าวส่งผลให้ผู้ถูกกระทำได้รับผลกระทบทางจิตใจมากกว่าอาชญากรรมทั่วไปอีกทั้งการก่ออาชญากรรมจากความเกลียดชังในแต่ละครั้งยังเปรียบเสมือนการส่งสัญญาณถึงความไม่ปลอดภัยต่อกลุ่มบุคคลที่มีความหลากหลายทางเพศคนอื่น ๆ ในสังคมอีกด้วยว่าตนอาจตกเป็นเหยื่อจากอาชญากรรมประเภทนี้เมื่อใดก็ได้อีกทั้งจากการศึกษากฎหมายต่างประเทศพบว่าในต่างประเทศได้มีการจัดการกับปัญหาอาชญากรรมจากความเกลียดชังต่อกลุ่มบุคคลที่มีความหลากหลายทางเพศโดยกำหนดให้บุคคลที่ก่ออาชญากรรมนั้นต้องรับโทษที่หนักขึ้นกว่าอาชญากรรมทั่วไป ผู้เขียนจึงเห็นว่าควรที่จะศึกษาถึงแนวทางการกำหนดความผิดอาญาฐานอาชญากรรมจากความเกลียดชังต่อกลุ่มบุคคลที่มีความหลากหลายทางเพศในต่างประเทศเพื่อเป็นแนวทางในการแก้ปัญหาอาชญากรรมดังกล่าวในประเทศไทยให้สอดคล้องเหมาะสมกับบริบทในประเทศ และเพื่อเป็นการคุ้มครองบุคคลกลุ่มนี้ซึ่งเป็นกลุ่มเสี่ยงที่จะเกิดอาชญากรรมจากความเกลียดชังกว่าบุคคลทั่วไปในสังคม
DOI: 10.14457/tu.the.2021.626
title: ปัญหาการจัดการข้อมูลส่วนบุคคลที่มีความอ่อนไหวตามพระราชบัญญัติคุ้มครองข้อมูลส่วนบุคคล พ.ศ. 2562 ในธุรกิจประกันภัย

description: พระราชบัญญัติคุ้มครองข้อมูลส่วนบุคคล พ.ศ. 2562 มีผลบังคับใช้เมื่อวันที่ 1 มิถุนายน พ.ศ. 2565 เป็นกฎหมายที่มีประเด็นปัญหาในการปฏิบัติตามของภาคเอกชนอยู่มาก โดยเฉพาะในภาคธุรกิจที่มีข้อมูลส่วนบุคคลที่มีความอ่อนไหว เช่น ธุรกิจประกันภัย ธุรกิจโรงพยาบาลหรือสถานพยาบาล เป็นต้น ในธุรกิจประกันภัย คณะกรรมการกำกับและส่งเสริมการประกอบธุรกิจประกันภัยก็ได้ประกาศแนวปฏิบัติให้ผู้ประกอบธุรกิจประกันชีวิต ผู้ประกอบธุรกิจประกันวินาศภัย รวมถึงตัวแทนประกันภัย และนายหน้าประกันภัย ได้ปฏิบัติตาม อย่างไรก็ตาม แนวปฏิบัติของคณะกรรมการกำกับและส่งเสริมการประกอบธุรกิจประกันภัยดังกล่าวมีประเด็นปัญหาในเรื่องปัญหาการตีความที่เป็นที่สงสัยว่าอาจไม่สอดคล้องกับพระราชบัญญัติคุ้มครองข้อมูลส่วนบุคคล พ.ศ. 2562 ซึ่งกำหนดให้ผู้ประกอบธุรกิจประกันภัย ตัวแทนประกันภัย และนายหน้าประกันภัยสามารถเก็บรวบรวม ใช้ เปิดเผยข้อมูลส่วนบุคคลที่มีความอ่อนไหวเพื่อวัตถุประสงค์ในการพิจารณารับประกันภัย พิจารณารับประกันภัยต่อ คานวณเบี้ยประกันภัย ปฏิเสธการรับประกันภัย หรือชดใช้ค่าสินไหมทดแทนโดยไม่ต้องขอความยินยอม เพราะถือว่าเป็นการเก็บรวบรวม ใช้ และเปิดเผยตามพระราชบัญญัติคุ้มครองข้อมูลส่วนบุคคล พ.ศ. 2562 มาตรา 26 (5) (จ) กล่าวคือ เพื่อการจำเป็นในการปฏิบัติตามกฎหมายเพื่อบรรลุวัตถุประสงค์อันเกี่ยวข้องกับประโยชน์สาธารณะที่สำคัญอันถือได้ว่ายังเป็นการตีความที่อาจไม่ชัดเจนเพียงพอ ถึงแม้ว่าหลักการดังกล่าวจะช่วยให้ผู้รับประกันภัย ผู้เอาประกันภัย และบุคคลที่เกี่ยวข้องในสัญญาประกันภัยมีความสะดวกในการเข้าทำสัญญา ควบคุมต้นทุนของการเกิดสัญญา และบรรลุวัตถุประสงค์ของสัญญาประกันภัยก็ตาม รายงานฉบับนี้ จึงขอนำเสนอแนวทางการแก้ไขกฎหมายเพื่อให้สอดคล้องกับพระราชบัญญัติคุ้มครองข้อมูลส่วนบุคคล พ.ศ. 2562
DOI: 10.14457/tu.the.2021.629
title: ปัญหาการบังคับใช้กฎหมายอาญาความผิดเกี่ยวกับทรัพย์: ศึกษากรณีกระทำกับสินทรัพย์ดิจิทัลประเภท NFT (non-fungible token)

description: นับตั้งแต่มีการแก้ไขตัดบทนิยามศัพท์คำว่า “ทรัพย์” ออกช่วงสมัยกฎหมายลักษณะอาญา ร.ศ.127 ตลอดจนเปลี่ยนมาใช้ประมวลกฎหมายอาญา คำว่า “ทรัพย์” ต้องถือเอาความหมายตามมาตรา 137 แห่งประมวลกฎหมายแพ่งและพาณิชย์ ที่หมายความถึงวัตถุมีรูปร่างเท่านั้น เมื่อหลักประกันสิทธิทางอาญา “ไม่มีความผิด ไม่มีโทษ ถ้าไม่มีกฎหมายกำหนด” และการตีความต้องทำอย่างเคร่งครัด ความผิดฐานลักทรัพย์ ชิงทรัพย์ ปล้นทรัพย์ วิ่งราว ยักยอก รับของโจร และทำให้เสียทรัพย์ ที่บัญญัติวัตถุแห่งการกระทำไว้เพียงคำว่า “ทรัพย์” จึงมิอาจครอบคลุมถึงกรณีกระทำต่อสิ่งที่ไม่มีรูปร่าง ซึ่งปัจจุบันยังคงไม่ได้รับการแก้ไขโลกเทคโนโลยีมีการพัฒนาอยู่ตลอดไม่หยุดนิ่ง มนุษย์มุ่งเน้นถือครองสิ่งมีค่าแต่ไม่มีรูปร่างในโลกกายภาพ NFT หรือ (Non- Fungible Token) เป็นโทเคนดิจิทัลประเภทหนึ่งที่ยังไม่มีนิยามสถานะทางกฎหมายที่แน่นอน มีขึ้นและคงอยู่เฉพาะในระบบเครือข่ายอิเล็กทรอนิกส์แต่กลับมีลักษณะเด่นเทียบได้กับสิ่งของเพราะไม่สามารถคัดลอกหรือทดแทนกันได้และมีคุณค่าทางเศรษฐกิจทำให้แตกต่างจากข้อมูลคอมพิวเตอร์ เมื่อมีมูลค่าและสามารถถือครองหวงกันได้เสมือนสิ่งของในโลกกายภาพ NFT จึงควรได้รับการคุ้มครองจากการกระทำความผิดเกี่ยวกับทรัพย์ที่สามารถมีพฤติการณ์เกิดขึ้นได้ประมวลกฎหมายอาญาควรได้รับการแก้ไขให้สอดคล้องกับสถานะการณ์สังคมเพื่อให้ครอบคลุมถึง NFT ตลอดจนสินทรัพย์ดิจิทัลอื่นทั้งที่มีอยู่และที่จะเกิดขึ้น จากการศึกษาผู้เขียนจึงมีความเห็นว่าควรบัญญัติบทนิยามศัพท์คำว่า “ทรัพย์” ในกฎหมายอาญาไว้โดยเฉพาะ
DOI: 10.14457/tu.the.2021.630
title: มาตรการทางกฎหมายในการคุ้มครองสุนัขและแมวในการขนส่งทางอากาศ: มุมมองสวัสดิภาพสัตว์

description: ในการขนส่งสัตว์ สวัสดิภาพสัตว์ (Animal Welfare) ต้องได้รับการคุ้มครองตามหลักอิสรภาพ 5 ประการของสัตว์ (Five Freedoms) ในปี พ.ศ. 2562 กระทรวงเกษตรและสหกรณ์จึงได้ออกประกาศกระทรวงเกษตรและสหกรณ์ เรื่อง หลักเกณฑ์ วิธีการ และเงื่อนไขในการขนส่งสัตว์ หรือการนำสัตว์ไปใช้งานหรือใช้ในการแสดง. พ.ศ. 2562 งานวิจัยนี้มุ่งหมายศึกษาเกี่ยวกับมาตรการทางกฎหมายของประเทศไทยในการคุ้มครองสวัสดิภาพสุนัขและแมวในการขนส่งทางอากาศ โดยเปรียบเทียบกับระเบียบการขนส่งสัตว์มีชีวิต (Live Animal Regulation หรือ LAR) ของ สมาคมขนส่งทางอากาศระหว่างประเทศ (International Air Transport Association หรือ IATA) และกฎหมายของประเทศสหรัฐอเมริกา กฎหมายของประเทศฟินแลนด์ผลการวิจัยสรุปได้ว่า ประการแรก ประกาศกระทรวงเกษตรฯ มีขอบเขตการบังคับใช้และเนื้อหาข้อกำหนดที่ไม่มีความชัดเจน ประการที่สอง เนื้อหาข้อหนดไม่ครอบคลุมสวัสดิภาพสุนัขและแมวในทุกด้าน มีส่วนที่ต้องเพิ่มเติมหลายประการโดยเฉพาะอย่างยิ่งในส่วนของการคุ้มครองสวัสดิภาพสัตว์เพื่อให้มีอิสระจากความเจ็บปวด การบาดเจ็บ หรือโรคภัย (Freedom from pain injury and disease) และมีอิสระจากความกลัวและความทุกข์ทรมาน (Freedom from fear and distress) และประการสุดท้าย มีบทกำหนดโทษที่ไม่เป็นไปตามระดับความรุนแรงในการกระทำผิด ประเด็นปัญหาต่าง ๆ นั้นล้วนส่งผลต่อสวัสดิภาพสัตว์ ทำให้สัตว์ได้รับความเจ็บปวดและความทุกข์ทรมานหรือเสียชีวิตในระหว่างการขนส่ง งานวิจัยนี้จึงเสนอแนวทางการแก้ไขกฎหมายให้ขอบเขตการบังคับใช้และเนื้อหาข้อกำหนดในประกาศกระทรวงเกษตรและสหกรณ์ฯ มีรายละเอียดที่ชัดเจนและเพิ่มเนื้อหาข้อกำหนดให้ครอบคลุมสวัสดิภาพสัตว์ในทุกด้าน โดยข้อกำหนดทั่วไปที่ใช้กับการขนส่งสัตว์ในทุกประเภทการขนส่งอยู่ในประกาศกระทรวงเกษตรและสหกรณ์ฯ ส่วนข้อกำหนดเฉพาะการขนส่งสัตว์ทางอากาศให้บัญญัติไว้เป็นกฎหมายลำดับรองภายใต้พระราชบัญญัติการเดินอากาศ พ.ศ. 2497 นอกเหนือจากนั้น งานวิจัยนี้ยังเสนอให้การกำกับดูแลการขนส่งสัตว์ทางอากาศอยู่ภายใต้สำนักงานการบินพลเรือนแห่งประเทศไทย และให้แก้ไขบทกำหนดโทษให้ยืดหยุ่นต่อระดับความรุนแรงในการกระทำความผิด เพื่อให้สวัสดิภาพของสุนัขและแมวได้รับการคุ้มครองในระหว่างขนส่งทางอากาศอย่างมีประสิทธิภาพ
DOI: 10.14457/tu.the.2021.631
title: ปัญหาการใช้แรงงานเด็กในอุตสาหกรรมเครื่องนุ่งห่มกับข้อยกเว้นเรื่องศีลธรรมอันดีของประชาชนในทางการค้าระหว่างประเทศ

description: การค้นคว้าอิสระฉบับนี้มีวัตถุประสงค์ในการศึกษาเกี่ยวกับการค้าระหว่างประเทศซึ่งมีความคาบเกี่ยวกับมิติทางสังคมอื่นๆอย่างใกล้ชิด ในประเด็นการคุ้มครองสิทธิมนุษยชนอันเป็นคุณค่าทางสังคมที่ได้รับการยอมรับในทางระหว่างประเทศ โดยเฉพาะอย่างยิ่งกับการปกป้องคุ้มครองสิทธิเด็กและขจัดปัญหาแรงงานเด็กในการผลิตสินค้า ซึ่งในปัจจุบันอุตสาหกรรมเครื่องนุ่งห่มได้ก้าวหน้ามากขึ้นและเกิดกระแส Fast Fashion ทำให้มีการผลิตเสื้อผ้าออกมาวางจำหน่ายอย่างรวดเร็วในราคาที่ผู้บริโภคทั่วไปสามารถซื้อได้จึงเป็นต้นตอของปัญหาอื่นๆตามมา หนึ่งในนั้นคือการใช้แรงงานเด็กในกระบวนการขั้นตอนการผลิตสินค้าที่ละเมิดสิทธิเด็ก รวมไปถึงสิทธิแรงงานที่ได้สร้างความกังวลใจต่อผู้บริโภคต่อความโปร่งใสในธุรกิจและห่วงโซ่การผลิต เมื่อสหรัฐอเมริกาได้มีการเปิดเผยบัญชีรายชื่อผู้ผลิตสินค้าที่มีเหตุผลเชื่อได้ว่าใช้แรงงานเด็กและแรงงานบังคับ ก็ปรากฏว่าประเทศไทยติดอยู่ในบัญชีดังกล่าวในสินค้าประเภทเครื่องนุ่งห่มที่มีการใช้แรงงานเด็ก ปัญหาการใช้แรงงานเด็กในอุตสาหกรรมเครื่องนุ่งห่มจึงเป็นหน้าที่ความรับผิดชอบโดยตรงของรัฐและภาคธุรกิจ ซึ่งอาจมีประเทศใดนำมาเป็นข้ออ้างในทางกีดกันทางการค้าได้โดยอ้างว่าเป็นความจำเป็นในการปกป้องศีลธรรมสาธารณะ อันเป็นบทยกเว้นทั่วไปตามความตกลง GATT Article XX (a) แม้จะไม่ปรากฏคำนิยามไว้โดยชัดแจ้งแต่จากแนวทางการระงับข้อพิพาทในองค์การการค้าโลกทำให้ได้ทราบว่าเป็นคำที่ตีความอย่างกว้างได้ขึ้นอยู่กับคุณค่าในทางสังคมของรัฐที่ออกมาตรการ การค้นคว้าอิสระฉบับนี้จึงมีวัตถุประสงค์ในการศึกษาถึงปัญหาการใช้แรงงานเด็กในการผลิตเครื่องนุ่งห่มที่มีความเกี่ยวข้องกับศีลธรรมสาธารณะ อีกทั้งมุ่งศึกษาถึงประเด็นเรื่องกระบวนการและขั้นตอนการผลิตสินค้า และศึกษาต่อไปถึงมาตรฐานด้านแรงงานในระดับระหว่างประเทศและกฎหมายต่างประเทศที่เกี่ยวข้องกับการใช้แรงงานเด็ก ซึ่งแสดงให้เห็นได้ว่ามีการให้ความสำคัญกับปัญหาการใช้แรงงานเด็ก และความรับผิดชอบต่อสังคมในปัญหาสิทธิมนุษยชนที่ธุรกิจพึงมีพึงกระทำและไม่อาจหลีกเลี่ยงได้ แม้ว่าประเทศไทยจะได้เล็งเห็นถึงการให้ความสำคัญกับสิทธิเด็กและปัญหาการใช้แรงงานเด็กจึงได้มีการให้สัตยาบันแก่อนุสัญญาขององค์การแรงงานระหว่างประเทศหลายฉบับด้วยกันและมีการรับเอาหลักการชี้แนะว่าด้วยธุรกิจและสิทธิมนุษยชน เพื่อนำมาเป็นฐานของการจัดทำแผนปฏิบัติการระดับชาติว่าด้วยธุรกิจกับสิทธิมนุษยชนซึ่งถือว่ามีความก้าวหน้าให้ทัดเทียมกับประเทศอื่น แต่จากการศึกษาของการค้นคว้าอิสระฉบับนี้เห็นว่าการใช้แรงงานเด็กตามกฎหมายไทยนั้นยังขาดความชัดเจนบางประการที่เห็นสมควรให้แก้ไขเพิ่มเติมในการได้รับอนุญาตให้จ้างแรงงานเด็กและการกำหนดให้มีควบคุมดูแลเด็กในตลอดการทำงาน ทั้งยังขาดกฎหมายที่บังคับให้ภาคธุรกิจต้องประกาศคำแถลงเกี่ยวกับความโปร่งใสในห่วงโซ่การผลิตที่ต้องประกันว่าไม่เกี่ยวข้องกับการเป็นทาสและการค้ามนุษย์ การเร่งพัฒนาและยกระดับกฎหมายภายในจึงจะเป็นการแก้ไขปัญหาการใช้แรงงานเด็กในอุตสาหกรรมเครื่องนุ่งห่มในประเทศไทยได้
DOI: 10.14457/tu.the.2021.632
title: การพัฒนากฎหมายตามพิธีสารว่าด้วยการขจัดการค้าที่ผิดกฎหมายของผลิตภัณฑ์ยาสูบ

description: จากความจำเป็นที่การค้าผิดกฎหมายในผลิตภัณฑ์ยาสูบได้เติบโตขึ้นถึงร้อยละ 30 ทำให้รายรับจากภาษียาสูบสูญเสียไป และปัญหางบประมาณที่ต้องรักษาสุขภาพจากโรคที่เกิดจากยาสูบ ประเทศไทยมีกฎหมายที่เกี่ยวข้องกับการควบคุมผลิตภัณฑ์ยาสูบอยู่ 3 ฉบับ ได้แก่ กฎหมายควบคุมผลิตภัณฑ์ยาสูบ กฎหมายภาษีสรรพสามิต และกฎหมายศุลกากร แต่กรณีของการควบคุมหรือใช้มาตรการควบคุมการค้าผิดกฎหมายในผลิตภัณฑ์ยาสูบยังไม่เข้มแข็ง จากการเปรียบเทียบกฎหมายของสหภาพยุโรป ประเทศบราซิล ตุรกี และสหราชอาณาจักรเกี่ยวกับการควบคุมผลิตภัณฑ์ยาสูบผิดกฎหมาย พบว่า ทั้งหมดได้เข้าเป็นภาคีพิธีสารและพัฒนากฎหมายภายใน ตามพิธีสารว่าด้วยการขจัดผลิตภัณฑ์ยาสูบผิดกฎหมาย ที่บัญญัติตามกรอบอนุสัญญาควบคุมยาสูบขององค์การอนามัยโลก ตลอดจนมีประสบการณ์ที่ดีในการต่อสู้กับการค้ายาสูบที่ผิดกฎหมาย การศึกษานี้มีข้อเสนอให้ประเทศไทยเข้าร่วมพิธีสารว่าด้วยการขจัดผลิตภัณฑ์ยาสูบผิดกฎหมาย และพัฒนากฎหมายภายในเพิ่มเติมตามพันธะกรณี โดยแก้ไขเพิ่มเติมในพระราชบัญญัติสรรพสามิต พ.ศ. 2560 ได้แก่ 1) เพิ่มเติมบทบัญญัติเกี่ยวกับการออกใบอนุญาตเพื่อควบคุมห่วงโซ่อุปทาน การลงทะเบียนและจัดทำบัญชีตลอดห่วงโซ่การผลิต ตั้งแต่การเพาะปลูก การผลิต การอุตสาหกรรม การค้าส่ง และการค้าปลีก เพื่อลดความสามารถของบุคคลในการเข้าร่วมในกิจกรรมการลักลอบขน ลดความสะดวกในการตลาดผลิตภัณฑ์ยาสูบ รวมถึงการบริโภคผลิตภัณฑ์ยาสูบที่ผิดกฎหมาย 2) ออกอนุบัญญัติที่เกี่ยวข้องกับการกำหนดชนิดและลักษณะของแสตมป์ยาสูบ เพื่อให้ใช้ระบบตรวจติดตามและแกะรอยได้อย่างมีประสิทธิภาพ 3) ใช้มาตรการทางอาญากรณีความผิดที่มีโทษเบาใช้การเปรียบเทียบปรับ กรณีความผิดร้ายแรงใช้มาตรการตามพระราชบัญญัติป้องกันและปราบปรามการมีส่วนร่วมในองค์กรอาชญากรรมข้ามชาติ พ.ศ. 2556 เพราะการค้าผลิตภัณฑ์ยาสูบที่ผิดกฎหมายจัดกระทำเป็นองค์กรอาชญากรรมข้ามชาติเกี่ยวข้องกับการเคลื่อนย้ายสินค้าและบุคคลระหว่างเขตอำนาจศาล การเข้าร่วมเป็นภาคีพิธีสารว่าด้วยการขจัดการค้าผลิตภัณฑ์ยาสูบที่ผิดกฎหมายจะทำให้ประเทศไทยได้รับความร่วมมือและช่วยเหลือทางเทคนิควิธีการระหว่างประเทศในส่วนที่เกี่ยวข้องกับการบังคับใช้กฎหมายในเรื่องต่าง ๆ การสอบสวนและดำเนินคดีกับผู้ที่เกี่ยวข้อง